Clover-moordsaak: Nog ŉ verdagte vas; borgtogaansoek aangehoorDie oorlede Terence Tegg. (Foto: Facebook) Die borgtogaansoek van Lesiba Mantsi, die derde beskuldigde in die Clover-saak, sal na verwagting Woensdag begin. Die SAPD het ook aan AfriForum bevestig dat nog ŉ verdagte op 17 Mei in hegtenis geneem is in verband met die moord op Terence Tegg, die oud-Recce wat tydens die Clover-staking vermoor is, asook poging tot moord op JJ Cassanga, een van die wagte wat ernstige beserings tydens die brutale aanval opgedoen het. Vyf verdagtes is dus tot dusver in hegtenis geneem. Mohale Shokane en Nkosinathi Mbatha se aansoek om borgtog is reeds op 19 April deur landdros Karien Brits in die Tembisa-landdroshof van die hand gewys. ŉ Datum vir die borgtogaansoek van die vierde beskuldigde is nog nie vasgestel nie. AfriForum se privaatvervolgingseenheid staan tans, kragtens ŉ waaksaamheidsopdrag, vir Michele Bebbington by wat verloof was aan Tegg, asook vir die Cassanga-familie. Die privaatvervolgingseenheid sal weereens die borgverrigtinge bywoon om te verseker dat geregtigheid geskied. Die verdagtes word daarvan beskuldig dat hulle op 17 Februarie vir Tegg, ŉ oud-Recce, en Cassanga by ŉ Clover-aanleg in Johannesburg met klippe bestook het. Michelle Bebbington woon die hofverrigtinge van die beskuldigdes by. (Foto: Megan Swart/Maroela Media) Tegg en Cassanga was veiligheidswagte wat deur Clover aangestel is om sy aanleg in Johannesburg te beskerm ten tyde van die betogings. Tegg is op die toneel dood verklaar, terwyl Cassanga in die hospitaal opgeneem is. Hy is intussen uit die hospitaal ontslaan. Bebbington het vroeër gesê sy worstel met kwade gevoelens oor die brutale moord op Tegg. “Ek is baie kwaad oor sy dood. Dit is só ŉ vermorsing van lewe en so onnodig. Dit voel so sinneloos, ek verstaan dit nie. “Ek verstaan nie hoe mense so min respek vir iemand, enigiemand, se lewe kan hê nie – dermate dat hulle bereid is om iemand van agter af oor die kop te slaan en dan aan te hou slaan wanneer die persoon op die grond is en nie ŉ bedreiging inhou nie. Dit is barbaars.”